[pic] | COMISIA COMUNITĂŢILOR EUROPENE |

Bruxelles, 18.3.2008

COM(2008) 156 final

2008/0061 (AVC)

Propunere de

DECIZIE A CONSILIULUI

de încheiere a Acordului de parteneriat economic între Comunitatea Europeană și statele membre ale acesteia, pe de o parte, și statele CARIFORUM, pe de altă parte

(prezentată de Comisie)

EXPUNERE DE MOTIVE

Propunerile anexate constituie instrumentele juridice pentru semnarea, aplicarea cu titlu provizoriu și încheierea unui acord de parteneriat economic (APE) între Comunitatea Europeană și statele membre ale acesteia, pe de o parte, și Forumul statelor din Caraibe din cadrul ACP (CARIFORUM), pe de altă parte:

(i) propunere de decizie a Consiliului privind semnarea și aplicarea cu titlu provizoriu a APE;

(ii) propunere de decizie a Consiliului privind încheierea APE.

APE CARIFORUM a fost negociat în conformitate cu obiectivele privind APE prevăzute în Acordul de la Cotonou[1] și cu directivele de negociere pentru acordurile de parteneriat economic cu ACP adoptate de Consiliu la 12 iunie 2002. Negocierile au fost încheiate prin parafarea APE, la 16 decembrie 2007, înainte de expirarea, la 31 decembrie 2007, a regimului comercial stabilit în anexa V la Acordul de la Cotonou, și a derogării acordate de Organizația Mondială a Comerțului (OMC) privind acest regim.

În consecință, toate statele CARIFORUM au fost incluse pe lista țărilor prevăzute la anexa 1 a regulamentului adoptat de Consiliu la 20 decembrie 2007[2], privind accesul pe piață în cadrul APE, și care beneficiază, începând cu 1 ianuarie 2008, de oferta de acces pe piața comunitară formulată în cadrul APE. Includerea acestora pe lista menționată va deveni permanentă după ratificarea APE de către toate părțile. Această măsură va permite crearea unui regim comercial unic și armonizat care va facilita accesul tuturor statelor CARIFORUM la piața UE, inclusiv Haiti, recunoscută de Națiunile Unite ca făcând parte din țările cele mai puțin dezvoltate.

Acordul de parteneriat economic cu țările din Caraibe este primul APE încheiat la nivel global. Acesta include toate măsurile necesare pentru crearea unei zone de liber schimb compatibilă cu dispozițiile articolului XXIV al GATT 1994[3].De asemenea, include un titlu privind serviciile, investițiile și comerțul electronic, cât și lista angajamentelor corespunzătoare, care sunt compatibile cu dispozițiile articolului V al GATS[4].

APE conține, de asemenea, dispoziții privind aspectele vamale și facilitarea comerțului, barierele tehnice în calea comerțului, măsurile sanitare și fitosanitare, agricultura și pescuitul, plățile curente și circulația capitalurilor, concurența, inovarea și proprietatea intelectuală, transparența în achiziții publice, dialogul privind finanțele, transparența și cele mai bune practici în domeniul politicii fiscale, cât și aspectele sociale și de mediu. Dezvoltarea durabilă este promovată în continuare prin participarea societății civile și a parlamentarilor la lucrările comitetelor mixte și prin mecanisme specifice de consultare.

Sunt prevăzute, de asemenea, dispoziții privind cooperarea pentru dezvoltare, care prevăd domenii de acțiune prioritare pentru aplicarea APE. Fiecare capitol al acordului include domenii specifice de cooperare, iar o declarație de cooperare pentru dezvoltare face legătura cu strategia comunitară de sprijinire a comerțului și reiterează intenția Comisiei și a statelor membre de a contribui la un fond de dezvoltare regională.

Dispozițiile instituționale prevăd crearea unui consiliu mixt CARIFORUM-CE („consiliu mixt”) însărcinat cu supravegherea aplicării APE. Consiliul mixt va fi compus din reprezentanți ai statelor CARIFORUM și din membri ai Consiliului și Comisiei. Acesta va fi asistat de un comitet CARIFORUM-CE pentru comerț și dezvoltare.

APE prevede o dispoziție conform căreia impactul acestuia va fi monitorizat îndeaproape. În acest scop, se va crea o comisie parlamentară CARIFORUM-CE, care va servi drept forum pentru membrii Parlamentului European și ai parlamentelor statelor din CARIFORUM. În plus, un comitet consultativ CARIFORUM-CE va asista consiliul mixt în vederea promovării dialogului și cooperării între reprezentanții societății civile.

Până la intrarea în vigoare a APE, acordul prevede aplicarea cu titlu provizoriu a acestuia.

Comisia a considerat că rezultatele negocierilor au fost satisfăcătoare și în conformitate cu directivele de negocieri ale Consiliului și invită Consiliul:

- să autorizeze semnarea, în numele Comunității Europene, a APE Caraibe.

- să aprobe aplicarea cu titlu provizoriu a APE, până la intrarea în vigoare a acestuia;

- să încheie acordul în numele Comunității.

Se va solicita avizul conform al Parlamentului European cu privire la încheierea prezentului APE.

Întrucât statele membre sunt, de asemenea, părți ale acordului, în consecință acesta trebuie ratificat de statele membre în conformitate cu procedurile lor interne.

2008/0061 (AVC)

Propunere de

DECIZIE A CONSILIULUI

de încheiere a Acordului de parteneriat economic între Comunitatea Europeană și statele membre ale acesteia, pe de o parte, și statele CARIFORUM, pe de altă parte

CONSILIUL UNIUNII EUROPENE,

având în vedere Tratatul de instituire a Comunității Europene, în special articolele 57 alineatul (2), 133 alineatele (1) și (5) și 181 coroborate cu articolul 300 alineatul (3) primul și al doilea paragraf,

având în vedere propunerea Comisiei[5],

având în vedere avizul conform al Parlamentului European[6],

întrucât:

(1) La 12 iunie 2002, Consiliul a autorizat Comisia să deschidă negocieri pentru încheierea de acorduri de parteneriat economic cu țările ACP.

(2) Aceste negocieri au fost încheiate și Acordul de parteneriat economic (denumit în continuare „APE”) între Comunitatea Europeană și statele membre ale acesteia, pe de o parte, și statele CARIFORUM (Antigua și Barbuda, Uniunea Bahamas, Barbados, Belize, Uniunea Dominica, Republica Dominicană, Grenada, Republica Guyana, Haiti, Jamaica, Federația Saint Kitts și Nevis, Saint Lucia, Saint Vincent și Grenadine, Republica Surinam și Republica Trinidad și Tobago), pe de altă parte, a fost parafat la 16 decembrie 2007.

(3) În conformitate cu articolul 243 alineatul (4) din APE, anumite elemente ale APE au fost aplicate pe baza Regulamentului (CE) nr. 1528/2007 al Consiliului.

(4) APE este aplicat cu titlu provizoriu de la [..], până la intrarea în vigoare a acestuia.

(5) APE ar trebui aprobat.

(6) Acordul nu aduce atingere drepturilor investitorilor din statele membre ale Uniunii Europene de a beneficia de un regim mai favorabil prevăzut în cadrul oricărui acord privind investițiile la care sunt părți un stat membru și un stat CARIFORUM. Statele membre pot să mențină și să încheie astfel de acorduri în măsura în care acestea se conformează legislației comunitare.

DECIDE:

Articolul 1

Acordul de parteneriat economic între statele CARIFORUM și Comunitatea Europeană și statele membre ale acesteia este aprobat în numele Comunității.

Textul acordului se anexează la prezenta decizie.

Articolul 2

Președintele Consiliului procedează, în numele Comunității Europene, la notificarea prevăzută la articolul 243 alineatul (1) din acord.

Adoptată la Bruxelles, […]

Pentru Consiliu

Președintele

[…]

FI ȘĂ FINANCIARĂ LEGISLATIVĂ PENTRU PROPUNERILE CU IMPACT BUGETAR STRICT LIMITAT LA VENITURI

1. DENUMIREA PROPUNERII:

DECIZIA CONSILIULUI de încheiere a Acordului de parteneriat economic între Comunitatea Europeană și statele membre ale acesteia, pe de o parte, și statele CARIFORUM, pe de altă parte

2. LINII BUGETARE:

Capitol și articol: 12/20

Suma înscrisă în buget pentru exercițiul financiar respectiv: 16 431 900 000 (PPB 2008)

3. IMPACT FINANCIAR

( Propunere fără impact financiar

( Propunere fără impact financiar asupra cheltuielilor, dar cu impact financiar asupra veniturilor – efectul este următorul:

4. MĂSURI DE LUPTĂ ANTIFRAUDĂ

Pentru a proteja interesele financiare ale Comunității împotriva fraudei și a altor nereguli, Comisia poate desfășura verificări și controale la fața locului, în conformitate cu articolul 20 al Acordului de parteneriat economic între statele CARIFORUM, pe de o parte, și Comunitatea Europeană și membrii acesteia, pe de altă parte. După caz, aceste anchete sunt efectuate de către Oficiul European de Luptă Antifraudă (OLAF); ele sunt reglementate de Regulamentul (CE) nr. 1073/1999 al Parlamentului European și al Consiliului. Comisia va desfășura verificări periodice documentare și la fața locului.

5. ALTE OBSERVA ȚII

Toate tarifele vamale încă existente aplicate produselor originare din regiunile sau statele ACP care au încheiat negocieri privind acorduri de parteneriat economic sau acorduri care prevăd regimuri comerciale compatibile cu normele OMC au fost eliminate odată cu adoptarea Regulamentului 1528/2007 al Consiliului. Prin urmare, propunerea nu are niciun impact financiar suplimentar.

[1] Acordul de parteneriat ACP-CE semnat la Cotonou, la 23 iunie 2000, astfel cum a fost revizuit la Luxemburg la 25 iunie 2005.

[2] Regulamentul 1528/2007 al Consiliului.

[3] Acordul General pentru Tarife și Comerț (1994).

[4] Acordul General privind Comerțul cu Servicii.

[5] JO C […], […], p. […].

[6] JO C […], […], p. […].